# Indledning

Betingelserne regulerer Sælgers levering til Køber af de Leverancer, der fremgår af Indkøbsordren.

Sælgers eventuelle betingelser, krav m.v. er ikke gyldige mellem parterne, medmindre Køber udtrykkeligt har fraveget Betingelserne ved en skriftlig tillægsaftale.

Betingelserne, herunder eventuelle tillægsaftaler, og Indkøbsordren skal ses som et integreret hele. Såfremt der er uoverensstemmelse mellem ordlyden af nærværende Betingelser, herunder eventuelle tillægsaftaler, og ordlyden af Indkøbsordren, har Indkøbsordren forrang.

# Definitioner

Ved *"Aftale"* forstås Indkøbsordren og nærværende Betingelser som et integreret hele.

Ved *"Betingelser"* forstås nærværende Standardbetingelser for handel med Forsvarsministeriets Materiel- og Indkøbsstyrelse.

Ved "*Dag*" forstås en kalenderdag.

Ved "*Delleverance*" forstås levering af kun en del af Leverancen.

Ved *"Forsinkelse"* (hhv. "Forsinkelsen" og "Forsinkelser") forstås Sælgers misligholdelse af pligten til at foretage Levering i overensstemmelse med Leveringstidspunktet, eller når en væsentlig del af Leverancen er mangelfuld og hvor Forsinkelsen ikke skyldes force majeure eller forhold, for hvilke Køber er ansvarlig.

Ved "*Garanti*" forstås en garanti udstedt af Sælger, hvorved Sælger forpligter sig til at afhjælpe eller erstatte Leverancen vederlagsfrit for Køber, hvis Leverancen ikke er i overensstemmelse med Aftalen.

Ved "*Garantiperiode*" forstås en periode på 24 (fireogtyve) måneder fra Levering.

Ved "*Indkøbsordre*" forstås den ordre, som Køber har fremsendt til Sælger, hvori Leverancen samt eventuelle særlige vilkår, som ikke er indeholdt i disse Betingelser, er beskrevet.

Ved *"Køber"* forstås Forsvarsministeriets Materiel- og Indkøbsstyrelse (FMI).

Ved "*Leverance*" forstås samtlige produkter og ydelser, som Sælger skal levere i henhold til Indkøbsordren, evt. kravspecifikationen og Betingelserne, inklusive supplerende produkter og ydelser, f.eks. reservedele, dokumentation osv.

Ved "*Levering*" forstås overdragelsen fra Sælger til Køber af Leverancen.

Hvis en Indkøbsordre består af to eller flere Delleverancer, er Levering den Dag, hvor alle Delleverancer er leveret.

Ved "*Leveringstidspunkt*" forstås det leveringstidspunkt, der står angivet i Indkøbsordren.

Ved "*Mangel*" (i flertal: "Mangler"/"Manglerne") forstås at Leverancen ikke opfylder Aftalens bestemmelser, og/eller ikke er udført fagmæssigt korrekt, efter gældende industrielle standarder og/eller god håndværkskik.

Ved "*Pris*" forstås den totalpris, der angår leverancer under disse standardbetingelser, og som står angivet i Indkøbsordren.

Ved *"Sælger"* forstås sælger af Leverancen.

Medmindre sammenhængen tilsiger anden forståelse, skal de definerede udtryk omfatte anvendelsen både i ental og flertal og i bestemt eller ubestemt form.

# Sælgers accept af Aftalen

Sælger skal acceptere bestemmelserne i Indkøbsordren samt nærværende Betingelser i deres helhed. Det gøres enten ved:

(1) Sælgers bekræftelse af Indkøbsordren senest 14 (fjorten) dage efter modtagelse, eller

(2) Sælgers underskrivelse af Indkøbsordren.

Såfremt Sælger har foretaget ændringer i Indkøbsordren, er sådanne ændringer ikke gyldige, medmindre en ny Indkøbsordre udstedes af Køber, eller et tillæg til den oprindelige Indkøbsordre udarbejdes af Køber.

Betingelserne kan ikke fraviges, medmindre Køber har givet sit udtrykkelige samtykke hertil i form af en skriftlig tillægsaftale til Betingelserne.

# Sælgers forpligtelser

## Generelt

Sælger skal levere hele den i Aftalen specificerede Leverance på Leveringstidspunktet.

Delleverancer accepteres ikke, medmindre Køber udtrykkeligt har godkendt disse i et skriftligt tillæg til Betingelserne.

Leverancen skal opfylde alle krav i Indkøbsordren, herunder, men ikke begrænset til, produktionsmetode, materialer, form, funktion osv.

Såfremt Indkøbsordren ikke indeholder bestemmelser om særlige standarder for design, udvikling eller produktion, skal Leverancen være i overensstemmelse med de standarder for kvalitet, der gælder for pågældende branche samt almindelig god håndværkskik.

Leverancen skal endvidere på leveringstidspunktet være i overensstemmelse med alle de regler og standarder, der gælder for Leverancen, herunder i relation til miljø og arbejdssikkerhed.

## Dokumentation

Et Certificate of Conformity (CoC) skal medfølge hver levering af en Leverance.

CoC skal indeholde dokumentation for udførte tests, opnåede resultater, samt alle nødvendige oplysninger om den enkelte levering, herunder bilag i form af produktcertifikater, dokumentation, monterings-vejledning, brugsvejledning, sikkerheds- og vedligeholdelsesinstruktioner samt andre oplysninger, der måtte være nødvendige for Købers anvendelse og reparation af alle dele af Leverancen.

## Besigtigelse

Køber forbeholder sig ret til at inspicere og overvåge forberedelsen og produktionen af Leverancen, hvilket kan omfatte besigtigelse af dokumentation fra Sælger, eventuelle underleverandører og/eller tredjemænd, afhængig af hvor det arbejde, der skal udføres i henhold til Aftalen, bliver udført.

Købers udnyttelse af sådanne rettigheder kan ikke fortolkes som, at Køber godkender Leverancen på nogen måde, og forhindrer ikke Køber i at påberåbe sig Aftalens bestemmelser, herunder vedrørende misligholdelsesbeføjelser.

## Reservedele

Såfremt Leverancen løbende kræver forsyninger af reservedele, garanterer Sælger, at sådanne reservedele kan købes - men ikke nødvendigvis af Sælger - i en periode på mindst 10 (ti) år fra Levering.

## Garanti

Garantien er gældende i hele Garantiperioden.

Såfremt Sælgers generelle garantiperiode er længere end 24 måneder (Garantiperioden), eller Sælger har tilbudt en længere garantiperiode, gælder denne længere garantiperiode. I det tilfælde skal Sælgers garanti i de første to år som minimum opfylde kravene i Aftalen.

Sælger garanterer, at Leverancen er i overensstemmelse med Aftalens bestemmelser, herunder alle gældende standarder og god håndværkskik.

Garantiperioden forlænges i tilfælde af mangelfulde Leverancer, således at en ny Garantiperiode begynder at løbe, når Leverancen er leveret uden Mangler.

Alle omkostninger i forbindelse med Købers krav i henhold til Garantien påhviler Sælger.

Enhver Mangel ved Leverancen, som konstateres i Garantiperioden, anses uden videre som en Mangel, medmindre Sælger godtgør, at Manglen er opstået som følge af brug af Leverancen, der er i strid med den dokumentation eller de instruktioner, som Sælger har leveret, eller med normal fremgangsmåde, eller at Manglen hidrører fra almindelig slid og ælde eller risici, der påhviler Køber.

## Gældende ret

Ved udførelsen af sine forpligtelser i henhold til Aftalen skal Sælger overholde de regler, der gælder for udførelsen af Sælgers virksomhed, uanset hvor denne udføres, herunder regler om menneskerettigheder, antikorruption og miljø.

Sælger og dennes evt. underleverandører skal overholde bestemmelserne i ILO-konvention nr. 29, 105, 138 og 182. Disse må bl.a. ikke benytte sig af tvangs- og børnearbejde i strid med disse konventioner.

Såfremt, der opstår konkret mistanke om at regler om menneskerettigheder, antikorruption, miljø og/eller bestemmelserne i ILO-konvention 29, 105, 138 og/eller 182 er overtrådt, skal Sælger på Købers anmodning straks fremsende en fyldestgørende redegørelse med relevant dokumentation.

Såfremt Sælger selv konstaterer, at de ovennævnte regler er overtrådt i forbindelse med Aftalens udførelse, eller hvis der indledes retslige skridt (uanset i hvilket land) mod Sælger for mulig overtrædelse af de ovennævnte regler i samme forbindelse, skal Sælger informere Køber herom.

## Hemmeligholdelse og sikkerhedsklassifikation

Sælger skal behandle alle oplysninger i forbindelse med Aftalen som fortrolige og må ikke offentliggøre eller på anden vis videreformidle modtagne oplysninger til offentligheden eller tredjemænd med undtagelse af oplysninger, der er videregivet til underleverandører med henblik på opfyldelse af Aftalen.

Adgang til og behandling af klassificerede sager og dokumenter skal, hvis de er relevante for Aftalen og opfyldelsen heraf, være underlagt NATOs sikkerhedsregulativer fastlagt i NATO-dokument C-M (2002) 49 (eller senere version).

Sælger og underleverandør(er) skal overholde NATO's sikkerhedsregulativer som implementeret af den nationale sikkerhedsmyndighed i det land, hvor arbejdet udføres.

Hvis Sælger har behov for at udlevere klassificerede sager eller dokumenter til nogle af sine underleverandører, skal Sælger forpligte sin(e) underleverandør(er) til at opfylde betingelserne i nærværende bestemmelse.

Sælger forpligter sig til at følge alle instruktioner, som vedrører sikkerhedsforpligtelser, særligt sådanne der vedrører tilsyn med personale, sikkerhedsprocedurer, materialesikkerhed og reel eller formodet sabotage.

Hvis Sælger eller en underleverandør handler i strid med denne bestemmelse, herunder de sikkerhedsregulativer, der er henvist til, betragtes det som væsentlig misligholdelse af Aftalen, jf. pkt. 11.1.

Sælger kan herudover risikere at pådrage sig et strafferetligt ansvar.

# Levering

Leverancen skal leveres i henhold til:

FCA, Sælgers produktionsfaciliteter, Incoterms® 2010, medmindre andet er aftalt i Indkøbsordren.

Adressen på Sælgers produktionsfaciliteter er anført i Indkøbsordren.

# Pakning og følgeseddel

## Pakning

Det påhviler Sælger at sikre, at Leverancen er for-svarligt pakket under hensyntagen til det trans-portmiddel, Køber anvender samt transport-afstanden.

Såfremt Leverancen indeholder farligt gods eller andet gods, der kræver speciel håndtering, skal oplysninger om håndteringen ledsage Leverancen samt oplysning derom anføres i følgesedlen.

Såfremt Leverancen indeholder farligt gods, skal hver enkelt genstand, parti og pakke endvidere pakkes ved anvendelse af den relevante FN godkendte og certificerede emballering, der er i overensstemmelse med IATA/ICAO bestemmelser.

Leverancen skal pakkes på europaller (80x120cm), medmindre Leverancens beskaffenhed umuliggør dette. I givet fald skal pakning aftales med Køber. Kasser mv. må ikke stikke ud fra pallens grundflade. Pallens højde må ikke overstige 120 cm.

Følgende oplysninger skal anføres på pallerne i form af både stregkode (UCC/EAN 128) og alfanumerisk tekst under stregkoden:

* Ordre-/Aftalenummer (AI: 400)
* NATO-lagernummer (AI: 7001)
* Leverandørens varenummer (AI:01/02)
* Batch/LOT nummer (hvis relevant) (AI: 21)
* Serienummer (hvis relevant) (AI:10)

(Hvis serienummer anvendes, skal dette angives med mærkat på europallen samt i faktura og følgeseddel).

Hver stregkode skal have en minimumshøjde på 6 mm, og streger skal have en tykkelse af 3 punkter.

Såfremt en europalle indeholder forskellige produkter, skal hver pakke mærkes individuelt med en stregkode. Stregkoden skal placeres på samme sted på alle pakker og skal være synlig, når pakkerne er stablet på europallen.

Europallerne skal mærkes med Ordre-/Aftalenummer, materialenummer samt pakkedato.

Mærkaten skal have en minimumsstørrelse på 10x15 cm og skal placeres på både den korte og den lange side af pallen. Hvis europallen indeholder forskellige produkter, skal hver pakke mærkes separat.

## Følgeseddel

Alle leveringer af Leverancer skal ledsages af en følgeseddel, som mindst skal indeholde følgende oplysninger:

(i) Nummeret på Indkøbsordren,

(ii) de leverede produkters positionsnummer(re) på Indkøbsordren,

(iii) materialenumre for de leverede varer,

(iv) mængde-angivelse pr. positionsnummer, samt

(v) mængde-angivelse af alle produkter omfattet af følgesedlen.

# Priser

Alle priser er faste. Priserne er ekskl. moms, men inklusive alle øvrige omkostninger, som Sælger er forpligtet til at afholde i overensstemmelse med leveringsklausulen, jf. pkt. 5.

Eventuel rabat skal specificeres i Indkøbsordren.

Såfremt Sælger reducerer sine priser før Levering, skal Prisen reduceres tilsvarende, og Sælger er ikke berettiget til at fakturere Køber andet end den således reducerede pris.

# Betaling

## Betalingsbetingelser

Køber skal betale alle fakturaer senest 30 (tredive) dage efter Sælger elektronisk har fremsendt fakturaen under forudsætning af, at den pågældende faktura er accepteret og indeholder alle relevante oplysninger. Eventuelle kontantrabatter beregnes ud fra betalingsdagen.

Købers betaling afskærer ikke Køber fra at påberåbe sig Mangler eller Forsinkelse eller i øvrigt benytte sig af sine beføjelser i henhold til Aftalen.

## Fakturaer

Danske leverandører skal fremsende elektronisk faktura i OIOUBL format umiddelbart efter levering.

Forsvarsministeriets Regnskabsstyrelse accepterer ikke faktura fremsendt via scanningsbureau

Fakturaer skal fremsendes til:

EAN nr.: 5798000201767

Forsvarsministeriets Regnskabsstyrelse

Arsenalvej 55 C

9800 Hjørring

Udenlandske leverandører skal fremsende faktura i PDF format umiddelbart efter levering til:

EAN nr.: 5798000201767

Forsvarsministeriets Regnskabsstyrelse

Arsenalvej 55 C

9800 Hjørring

Under anvendelse af følgende e-mailadresse: FRS-KTP-KRE-INVOICE@mil.dk samt FMI-KTP-FDD-IMPORT@MIL.DK

Såfremt det er muligt kan udenlandske leverandører fremsende elektronisk faktura i OIOUBL format. Yderligere information kan findes på:

<http://oioubl.info/classes/da/index.html>

Fakturaer skal som minimum indeholde:

1. Reference til indkøbsordrenummer og indkøbsordrens dato, (hvis indkøbsorden henviser til et kontrakt nr. (46xx), skal dette kontraktnr. også oplyses på den elektroniske faktura.)
2. Hvert leveret produkts positionsnummer, herunder mængde og pris samt eventuelt serienummer,
3. Bankadresse, SWIFT-kode og kontonummer eller IBAN-nr. for Sælger,
4. Oplysninger om Købers kontaktperson, herunder navn og stabsnummer.

# Mangler

## Generelt

Ved Mangler skal Køber reklamere inden for rimelig tid, efter at manglen er blevet opdaget.

Sælger skal straks bekræfte modtagelsen af en meddelelse om Mangler og tage nødvendige skridt med henblik på at begrænse Købers tab og ulejlighed som følge af Manglerne.

Sælger har ret til at foretage afhjælpning af Manglen, såfremt afhjælpning kan finde sted straks efter modtagelsen af Købers reklamation, og afhjælpning ikke påfører Køber omkostninger eller unødig forsinkelse.

Såfremt Manglerne ikke kan afhjælpes inden for den angivne tidsfrist, eller afhjælpningen ikke udbedrer Manglen, skal Sælger for egen regning foretage omlevering af den mangelfulde Leverance.

Såfremt omlevering ikke kan finde sted uden at påføre Køber unødig forsinkelse og/eller omkostninger, eller ikke medfører en mangelfri Leverance, kan Køber kræve et forholdsmæssigt afslag, hvorefter Køber kun skal betale den pris for den mangelfulde Leverance, som er rimelig henset til beskaffenheden og omfanget af den pågældende Mangel.

Såfremt afhjælpning af Manglen fordrer transport af Leverancen, f.eks. tilbage til Sælgers virksomhed eller produktionsfaciliteter, afholder Sælger alle omkostninger forbundet hermed.

Gør Køber krav på, at Sælger foretager omlevering af Leverancen, og finder en sådan omlevering ikke sted straks efter kravets fremsættelse, er Køber berettiget til at foretage dækningskøb eller foretage/få foretaget afhjælpning med assistance fra tredjemand.

Udgifterne afholdes i begge situationer af Sælger.

## Væsentlige mangler

Er antallet af Mangler betydeligt eller er Manglen/Manglerne af en sådan art, at Køber ikke kan anvende Leverancen til det påtænkte formål, udgør dette en væsentlig misligholdelse af Aftalen, som berettiger Køber til at gøre brug af de misligholdelsesbeføjelser, der fremgår af pkt. 11.

# Forsinkelse

## Sælgers forsinkelse og bod

Sælger skal straks informere Køber om eventuelle Forsinkelser samt informere Køber om årsagen til Forsinkelsen og angive et nyt Leveringstidspunkt.

I tilfælde af Forsinkelse betaler Sælger en bod til Køber svarende til 1% (en procent) af Prisen for hver påbegyndt periode på 7 (syv) Dage.

I tilfælde af Delleverancer beregnes boden på baggrund af den del af Prisen, der relaterer sig til de af Leverancen omfattede varer, der er udsat for Forsinkelse.

Medfører Delleverancen, at allerede leverede varer ikke kan anvendes, beregnes Boden på baggrund af Prisen for hele den berørte Leverance.

Den samlede bod kan ikke overstige 8 % (otte procent) af Prisen.

Uanset om dette maksimumbeløb er nået, kan Køber hæve kontrakten, hvis forsinkelsen er væsentlig, jf. pkt. , samt - hvis betingelserne herfor er opfyldt - kræve erstatning, jf. pkt. . Er maksimumbeløbet nået, udgør det i alle tilfælde væsentlig misligholdelse.

I tilfælde af Delleverancer kan Køber vælge kun at hæve Aftalen for den del af Leverancen, der vedrører forsinkelsen.

Hvis Forsinkelsen af Delleverancen imidlertid medfører, at de allerede leverede varer ikke kan anvendes, kan Køber hæve hele Aftalen.

Boden skal betales efter påkrav fra Køber. Køber er berettiget til at modregne eventuelle bodsbeløb i ethvert af Sælgers tilgodehavende(r).

## Købers forsinkelse

Er Købers betaling til Sælger forsinket, kan Sælger kræve morarenter beregnet ud fra den til enhver tid gældende rentesats i Rentelovens § 5, stk. 1.

# Ophævelse

## Sælgers misligholdelse

Køber kan hæve Aftalen helt eller delvist på de betingelser, der fremgår af nærværende bestemmelse, hvis Sælger væsentligt misligholder sine forpligtelser i henhold til Aftalen. Det gælder uanset indholdet af Aftalens øvrige bestemmelser.

Væsentlig misligholdelse foreligger i følgende situationer, der imidlertid ikke er en udtømmende opregning:

(1) Sælgers manglende adkomst til Leverancen,

(2) Sælgers anticiperede misligholdelse af sine forpligtelser i henhold til Aftalen, herunder, men ikke begrænset til tilfælde, hvor Sælger tages under konkurs- eller rekonstruktionsbehandling m.v.,

(3) Tilstedeværelsen af en eller flere væsentlige Mangler, jf. pkt. 9.2,

(4) Væsentlig Forsinkelse, herunder Sælgers meddelelse om forventet væsentlig Forsinkelse, jf. pkt. 10.1

(5) Manglende overholdelse af gældende regler, jf. pkt. 4.6, herunder ved manglende fremsendelse af fyldestgørende redegørelse med relevant dokumentation ved konkret mistanke om overtrædelse af gældende regler, jf. afsnit 4.6 og/eller hvis Sælger ikke har informeret om retslige skridt mod sælger,

(6) Manglende overholdelse af bestemmelsen om hemmeligholdelse og sikkerhedsklassifikation, jf. pkt. 4.7.

Såfremt Køber anser Sælger for at have misligholdt Aftalen væsentligt, skal Køber skriftligt meddele Sælger dette.

Hvis Sælger ikke har afhjulpet misligholdelsen inden 14 (fjorten) Dage, kan Køber vælge at hæve Aftalen og kræve erstatning for eventuelle tab, jf. pkt. 12.1.

Hæver Køber aftalen, herunder i tilfælde af delvis ophævelse, er Køber berettiget til at foretage dækningskøb fra tredjemand for Sælgers regning.

## Købers misligholdelse

Er Købers betaling til Sælger forsinket, og er der forløbet 3 (tre) måneder efter Sælgers skriftlige påkrav om betaling, kan Sælger hæve Aftalen og kræve betaling af renter i overensstemmelse med pkt. 10.2.

Vælger Sælger at hæve Aftalen skal dette straks meddeles Køber skriftligt.

## Købers opsigelse af Aftalen

Køber kan opsige Aftalen med et skriftligt varsel på 1 (en) måned, såfremt Købers beslutning om at tildele Aftalen til Sælger annulleres af Klagenævnet for Udbud eller af domstolene.

Endvidere kan Køber opsige Aftalen, såfremt Klagenævnet for Udbud eller domstolene erklærer Aftalen for "uden virkning". Køber er i så fald berettiget til at opsige Aftalen helt eller delvist i overensstemmelse med den frist, der er fastsat af Klagenævnet eller domstolene.

Sælgers eventuelle krav om erstatning i forbindelse med opsigelse efter denne bestemmelse afgøres efter dansk rets almindelige regler, jf. dog pkt. 12.2.

Ved fastsættelse af Sælgers evt. tab, skal Aftalens bestemmelser om opsigelsesadgang tages i betragtning.

Såfremt Sælger havde eller burde have haft kendskab til de faktiske eller retlige omstændigheder, som førte til, at Aftalen blev erklæret for "uden virkning", kan Sælger ikke rette erstatningskrav mod Køber.

# Erstatning og ansvarsbegrænsning

## Erstatning

Uanset Aftalens øvrige bestemmelser kan Køber kræve erstatning for tab, der skyldes Sælgers misligholdelse af sine forpligtelser i henhold til Aftalen, dog kun i det omfang tabet overstiger en eventuel bod, Sælger er blevet pålagt i medfør af pkt. . Købers krav om erstatning medfører ikke bortfald af Købers øvrige misligholdelsesbeføjelser.

Dansk rets almindelige regler gælder for vurderingen af eksistensen og det eventuelle omfang af et muligt erstatningsansvar.

## Ansvarsbegrænsning

Hverken Sælger eller Køber er erstatningsansvarlige for driftstab, følgeskader eller andet indirekte tab.

Erstatningsansvaret er begrænset til Prisen. Dette gælder dog ikke, såfremt Sælger har handlet forsætligt eller udvist grov uagtsomhed. Ved beregning af om loftet er nået, indgår bod pålagt i henhold til pkt. ikke.

# Diverse bestemmelser

## Købers ejendomsret

Alt materiale, der er leveret af Køber, samt modeller, tegninger, værktøj osv. fremstillet for Købers regning, vedbliver med at være Købers ejendom og skal til enhver tid være mærket som sådan.

Sælger skal sørge for, at de af Købers ejendele, som måtte være i Sælgers besiddelse, er forsikret uden omkostninger for Køber, og ejendelene må ikke udlånes, sælges, pantsættes, kopieres eller på anden made efterlignes eller overdrages til tredjemand uden Købers forudgående skriftlige samtykke.

Køber kan til enhver tid forlange, at Sælger uden ugrundet ophold og for Sælgers regning returnerer Købers ejendele og/eller tilintetgør dokumentationsmateriale som Sælger eller underleverandører måtte være i besiddelse af.

## Sælgers overdragelse af Aftalen

Sælger må ikke overdrage sine rettigheder og/eller forpligtelser efter Aftalen til tredjemand, herunder men ikke begrænset til andre selskaber i samme koncern, uden Købers forudgående skriftlige samtykke. Køber vil ikke nægte et sådant samtykke uden saglig grund.

## Immaterielle rettigheder

Sælger skal overdrage alle nødvendige brugsrettigheder til Leverancen, herunder brugsrettigheder i henhold til ex. patent-, design-, ophavsrets-, varemærke- eller markedsføringslovgivningen osv., således at Køber kan anvende Leverancen uden nogle begrænsninger.

Sælger garanterer, at Leverancen og Købers import, brug og evt. efterfølgende eksport heraf ikke krænker tredjemands rettigheder af nogen art, og at tredjemand ikke kan kræve licensafgifter, royalties eller andet vederlag fra Køber for Købers ejerskab, besiddelse eller brug af Leverancen.

Hvis tredjemand anlægger sag eller retter erstatningskrav mod Køber som følge af Købers ejerskab og/eller brug af Leverancen, vil Køber give meddelelse til Sælger herom, og Sælger skal friholde Køber for ethvert krav, som Køber måtte blive pålagt at betale som følge af en sådan sag, herunder, men ikke begrænset til: erstatningskrav, advokatsalærer, retsafgifter samt vederlag til sagkyndige.

## Produktansvar

Sælger er forpligtet til at opretholde en produktansvarsforsikring, der dækker person- og tingskade, som er forårsaget af Leverancen eller brugen af Leverancen i overensstemmelse med de manualer og instruktioner, som Sælger har leveret.

Forsikringsdækningen skal som minimum være dobbelt så stor som ansvarsbegrænsningen, jf. pkt. 12.2.

Sælger skal på Købers anmodning dokumentere, at kravet om forsikringer er opfyldt.

Den i pkt. 12.2 anførte ansvarsbegrænsning finder også anvendelse på produktansvar for tingsskade, i det omfang ansvaret overstiger forsikringsdækningen. Ansvarsbegrænsningen finder dog ikke anvendelse, hvis der er tale om personskade, eller hvis Sælger har misligholdt pligten til at tegne eller opretholde en produktansvarsforsikring i medfør af dette afsnit 13.4.

## Force majeure

I tilfælde af force majeure suspenderes parternes forpligtelser over for hinanden, forudsat at den part, der påberåber sig force majeure, meddeler dette til den anden part, så snart force majeure indtræffer og med behørig beskrivelse af den pågældende force majeure-begivenhed, herunder dens art og omfang.

Force majeure defineres som en begivenhed, der er

1. uden for parternes kontrol og af en nærmere beskrevet art (krig, fjendtligheder, oprør, atomudslip eller naturkatastrofer osv.),
2. uforudsigelig, eller som ikke med rimelighed kunne tages i betragtning ved Aftalens indgåelse, samt
3. ikke let overvundet, hverken ved rimelige investeringer af ressourcer eller penge osv.

Det er specifikt aftalt, at eksportrestriktioner af enhver art ikke betragtes som force majeure, medmindre Sælger dokumenterer, at der rettidigt er truffet de fornødne foranstaltninger til at opnå og opretholde alle relevante eksportlicenser og andre tilladelser forbundet med levering af Leverancen, og i tilfælde af sådan force majeure skal Sælger uden unødig forsinkelse undersøge, om alternative Leverancer lovligt kan fås fra andre kilder. Såfremt sådan levering af alternative Leverancer er mulig, skal Sælger levere disse uden unødig forsinkelse.

Hvis der inden for en periode på 120 Dage foreligger force majeure i mere end sammenlagt – men ikke nødvendigvis sammenhængende – 60 Dage, er parterne berettigede til at opsige Aftalen.

Såfremt Aftalen opsiges som følge af force majeure, er Sælger berettiget til at modtage betaling for Leverancen indtil force majeure indtraf, og Køber er kun pligtig at betale et beløb, der svarer til den leverede og godkendte Leverance eller produktion i overensstemmelse med Aftalen (mod overdragelse af disse Leverancer eller ikke færdiggjorte Leverancer).

Hvis force majeure begivenheden – uanset ovenstående – kun omfatter dele af Leverancen, mens andre dele kan leveres, er Køber berettiget, men ikke forpligtet, til at kræve levering af disse dele på Aftalens vilkår.

Sælger har i så fald ret til at anmode om en fornyet vurdering af priserne på de pågældende dele.

Parterne kan ikke rette krav mod hinanden som følge af force majeure.

## Manglende håndhævelse; Ændringer af Aftalen

Købers afkald på at påberåbe sig Aftalens bestemmelser, herunder misligholdelsesbeføjelser, skal meddeles Sælger skriftligt og har kun virkning for den konkrete misligholdelse, der har givet anledning til afkaldet.

Købers manglende håndhævelse af Aftalens bestemmelser og/eller Købers rettigheder i henhold til Aftalen udgør i ingen tilfælde et afkald på at påberåbe sig den pågældende bestemmelse/rettighed, ej heller for fremtiden.

Tillæg eller ændringer til Aftalen er kun gyldige, såfremt de er nedfældet på skrift, og begge parter har givet deres skriftlige samtykke hertil.

## Tvister; Lovvalg og værneting

Enhver tvist, der vedrører eller har relation til Aftalen skal bedømmes efter dansk ret, både med hensyn til materielle og processuelle spørgsmål, dog undtaget de danske lovvalgsregler samt FN's Convention on the International Sale of Goods (CISG).

Alle sådanne tvister, inklusive tvister, der vedrører Aftalens eksistens, gyldighed eller ophør, skal afgøres ved de almindelige danske domstole.